L'esport forma part avui de la vida de les persones a totes les edats i constitueix un element educatiu tant per als esportistes d'alt nivell, com per als que el practiquen com a un instrument d'equilibri i per a la salut de la persona, i evidentment, en l'edat escolar.
La Llei de l'esport, Text únic aprovat pel Decret legislatiu 1/2000, de 31 de juliol, defineix els objectius i els principis rectors de la Llei, entre els quals s'esmenta el de tenir present la promoció de l'esport en tots els àmbits i facilitar-ne els mitjans que permetin practicar-lo, a fi d'assolir una millor qualitat de vida i més benestar social.
També es preveu la necessitat de planificar i promoure l'esport de competició i d'alt nivell, de formar adequadament el personal tècnic professional, i la de fomentar una protecció adequada dels esportistes.
També la Llei de l'esport estableix com a principi la necessitat d'afavorir la inserció de l'esport en les manifestacions culturals i tradicionals i en tots els actes que ajudin a prendre consciència de l'esport tradicional popular i que refermin la personalitat nacional de Catalunya.
En aquest marc de referència, es fa palesa la conseqüència de dotar la Secretaria General de l'Esport d'una taula assessora de l'esport català que estigui constituïda per aquells esportistes que en la pràctica continuada i competitiva de l'esport han assolit un alt nivell en l'àmbit nacional i internacional i així es pugui configurar un òrgan de consulta i assessorament de la Secretaria General de l'Esport i del Consell Català de l'Esport.
Es crea la Taula Assessora de l'Esport Català com a òrgan d'assessorament i consulta de la Secretaria General de l'Esport.
La Taula Assessora de l'Esport Català té les funcions següents:
a) Actuar com a òrgan consultiu i assessor del secretari o secretària general de l'Esport en relació amb les polítiques esportives que es portin a cap a Catalunya.
b) Emetre opinió sobre l'esport de competició i d'alt nivell i la seva professionalització, com també en les seves manifestacions i àmbits i nivells d'actuació.
c) Assessorar en relació amb la promoció i difusió de l'esport català en els àmbits supraautonòmics i també sobre l'activitat de les seleccions catalanes en aquests àmbits.
d) Assessorar o informar sobre qualsevol altra qüestió que en la matèria esportiva li sigui encomanada pel secretari o secretària general de l'Esport.
La Taula Assessora de l'Esport Català estarà constituïda per:
La presidència, que correspon al secretari o secretària general de l'Esport.
El director o la directora del Consell Català de l'Esport.
El subdirector o la subdirectora general de l'Esport.
Fins a un màxim de quinze esportistes de reconegut prestigi pel seu historial esportiu, en actiu o no, designats/ades pel secretari o secretària general de l'Esport.
La Taula Assessora de l'Esport Català subjecta la seva actuació a la normativa sobre òrgans col·legiats i es regirà pel reglament intern que, si escau, aquesta mateixa aprovi.
La Secretaria, amb veu però sense vot, l'exerceix un funcionari o funcionària del Consell Català de l'Esport designat/ada pel secretari o secretària general de l'Esport.
La Taula Assessora de l'Esport Català actua amb autonomia funcional per garantir l'objectivitat i la independència de criteri.
Els informes i les propostes que formuli la Taula Assessora de l'Esport Català no tenen caràcter vinculant.
La Taula Assessora de l'Esport Català s'adscriu a la Secretaria General de l'Esport.
Els membres de la Taula Assessora de l'Esport Català tenen dret a percebre dietes i les indemnitzacions que corresponguin per l'assistència a les reunions, d'acord amb el que estableix la normativa vigent.